
Υποβάλαμε χθες, 15 Σεπτεμβρίου, το παρακάτω αίτημα για νομοθετική παρέμβαση στον κ. Υπουργό Δικαιοσύνης
ΑΝΑΒΙΩΣΗ - ΕΠΙΚΑΙΡΟΠΟΙΗΣΗ ΤΗΣ ΕΞΑΙΡΕΣΗΣ ΩΣ ΠΡΟΣ ΤΗΝ ΥΠΟΧΡΕΩΤΙΚΗ ΠΑΡΑΣΤΑΣΗ ΤΩΝ ΔΙΚΗΓΟΡΩΝ ΣΤΑ ΣΥΜΒΟΛΑΙΑ ΓΙΑ ΔΙΚΑΣΤΕΣ ΚΑΙ ΕΙΣΑΓΓΕΛΕΙΣ

	Στο άρθρο 42 του ν.δ. 3026/1965 (Κώδικας περί Δικηγόρων), με τη μορφή που ίσχυσε μέχρι την 31.12.2013 οριζόταν ότι «Για τη σύνταξη εγγράφου ενώπιον συμβολαιογράφου, με αντικείμενο την από επαχθή αιτία σύσταση, μετάθεση, αλλοίωση, τροποποίηση ή κατάργηση εμπραγμάτων δικαιωμάτων σε ακίνητα (εκτός από την εξάλειψη υποθηκών και προσημειώσεων), είναι υποχρεωτική η παράσταση δικηγόρου μόνο για τον αποκτώντα το σχετικό δικαίωμα και εφόσον οι ανωτέρω συμβάσεις έχουν συνολικό αντικείμενο αξίας μεγαλύτερο των ογδόντα χιλιάδων (80.000) ευρώ, ανεξαρτήτως του τόπου στον οποίο βρίσκεται το ακίνητο. Στην περίπτωση αυτή γίνεται ειδική μνεία στο συμβόλαιο της παραστάσεως του δικηγόρου και επισυνάπτεται σε αυτό σχέδιο για τη σύμβαση, υπογεγραμμένο από αυτόν, με θεωρημένη την υπογραφή από τον οικείο Δικηγορικό Σύλλογο.  2. Ειδικότερα για τη σύμβαση διανομής ή ανταλλαγής και για συμβάσεις εκ χαριστικής αιτίας δεν απαιτείται παράσταση δικηγόρου για κανένα από τα συμβαλλόμενα μέρη ανεξαρτήτως του χρόνου κατά τον οποίο συντάσσεται το συμβολαιογραφικό έγγραφο. 3. Από 1.1.2014 η παράσταση δικηγόρου κατά τα οριζόμενα στην παράγραφο 1 είναι προαιρετική για όλα τα συμβαλλόμενα μέρη.». Επιπλέον,  στο άρθρο 11παρ.7 ν. 2830/2000 (Κώδικα Συμβολαιογράφων), ως ισχύει μέχρι σήμερα, ορίζεται ότι «7. Η διάταξη του άρθρου 42 του Ν.Δ.3026/1954, όπως ισχύει, δεν έχει εφαρμογή σε δικαιοπραξίες για τον συμβαλλόμενο που έχει την ιδιότητα δικαστικού ή εισαγγελικού λειτουργού παντός βαθμού, του κύριου προσωπικού του Νομικού Συμβουλίου του Κράτους, συμβολαιογράφου ή υποθηκοφύλακα.». Από τα παραπάνω συνάγεται ότι μέχρι την 31.12.2013 για μια μεγάλη κατηγορία συμβολαιογραφικών πράξεων ήταν υποχρεωτική η παράσταση δικηγόρου, πλην όμως από 01.01.2014 η παράσταση αυτή είναι σε όλες τις συμβολαιογραφικές συμβάσεις προαιρετική. Ως εκ τούτου, έκτοτε, αδράνησε και η ανάγκη επικαιροποίησης της διάταξης που θέσπισε την εξαίρεση των δικαστών και εισαγγελέων από την υποχρεωτική παράσταση δικηγόρων κατά την κατάρτιση συμβολαίων. 
	Ενημερωθήκαμε πρόσφατα ότι στις άμεσες προθέσεις του Υπουργείου Σας είναι η επαναφορά της υποχρεωτικής παράστασης των δικηγόρων κατά τη σύνταξη συμβολαιογραφικών εγγράφων κατά τα πρότυπα της ως άνω διάταξης που ίσχυε μέχρι την 31.12.2013. Θεωρούμε ότι η επιλογή κινείται στην ορθή κατεύθυνση της καλύτερης εξασφάλισης των δικαιωμάτων των πολιτών που δεν έχουν την αναγκαία νομική κατάρτιση, πλην όμως ταυτόχρονα συνεφέλκεται και η ανάγκη τροποποίησης - επικαιροποίησης της διάταξης του άρθρου 11παρ.7 ν.2830/2000 (Κώδικα Συμβολαιογράφων) που εξαιρεί μια σειρά από εξειδικευμένους νομικούς από την υποχρέωση παράστασης δικηγόρων κατά την κατάρτιση συμβολαίων, μεταξύ των οποίων και τους δικαστές και εισαγγελείς κάθε βαθμίδας. 
	Ως εκ τούτου, σε περίπτωση που προχωρήσετε στη νομοθέτηση της υποχρεωτικής παράστασης των δικηγόρων σε όλα τα συμβόλαια, είναι ουσιώδες να συμπεριλάβετε στο νομοσχέδιο τροποποίηση του άρθρου 11 παρ.7 ν.2830/2000 (ΚΩΔΙΚΑ ΣΥΜΒΟΛΑΙΟΓΡΑΦΩΝ), ως ισχύει, προκειμένου στο εξής να παραπέμπει ρητά στην νέα διάταξη που θα θεσπισθεί για την υποχρεωτική παράσταση δικηγόρων στα συμβόλαια και να καθίσταται σαφές ότι η διάταξη που θα θεσπισθεί δεν θα έχει εφαρμογή σε δικαιοπραξίες για τον συμβαλλόμενο που έχει την ιδιότητα δικαστικού ή εισαγγελικού λειτουργού παντός βαθμού, του κύριου προσωπικού του Νομικού Συμβουλίου του Κράτους, συμβολαιογράφου ή υποθηκοφύλακα». 

